Temeljem čl. 48. Zakona o lokalnoj i područnoj (regionalnoj) samoupravi (“Narodne novine”, broj 33/01, 60/01, 129/05, 109/07, 125/08, 36/09, 150/11, 144/12 i 19/13), članka 10., Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge – nastavno: Uredba (“Narodne novine” broj 26/15) i članka 46. Statuta Grada Novske (“Službeni vjesnik” broj 24/09, 47/10, 29/11, 3/13, 8/13 i 39/14), a sukladno odredbama Zakona o udrugama (“Narodne novine”, broj 74/14), Zakona o financijskom poslovanju i računovodstvu neprofitnih organizacija – nastavno Zakon o financijskom poslovanju (“Narodne novine” broj 121/14) i Uredbe, Gradonačelnik Grada Novske dana 21. prosinca 2015. godine donosi

**Pravilnik o financiranju programa i projekata od interesa za opće dobro koje provode udruge na području Grada Novske**

# I. OPĆE ODREDBE

**Članak 1.**

(1) Ovim se Pravilnikom utvrđuju kriteriji, mjerila i postupci za dodjelu i korištenje sredstava proračuna Grada Novske od strane udruga čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima, odnosno, godišnjim programima javnih potreba za određenu oblast na području Grada Novske (u daljnjem tekstu: Grad).

 (2) Odredbe ovog Pravilnika koje se odnose na udruge na odgovarajući se način primjenjuju i u odnosu na druge organizacije civilnog društva, kada su one, u skladu s uvjetima javnog natječaja ili poziva (u nastavku teksta: javni natječaj/poziv) za financiranje programa i projekata, prihvatljivi prijavitelji, odnosno prihvatljivi partneri.

 (3) Prihvatljiv prijavitelj u pravilu je udruga i druga neprofitna organizacija koja ima sjedište na području Grada Novske i koja aktivno djeluje na području Grada Novske ili ima sjedište izvan Grada Novske, ali u svom osnivačkom aktu ima određeno područje djelovanja koje se proteže i na Grad Novsku i koja aktivno djeluje na području Grada Novske, uz uvjet da ista ispunjava sve odredbe ovog Pravilnika i sve uvjete javnog natječaja/poziva.

(4) Iznimno, prihvatljiv prijavitelj može biti i udruga/druga neprofitna organizacija koja ne udovoljava uvjetima iz prethodnog stavka ali koja kumulativno ispunjava sljedeće uvjete:

* ako će prijavljeni program provoditi na području Grada Novske ili izvan Grada Novske za određenu ciljanu skupinu građana Grada Novske,
* ako je na području Grada Novske u posljednje dvije godine uspješno provela makar jedan projekt ili aktivnost
* ako udruga ispunjava sve odredbe ovog Pravilnika i sve uvjete javnog natječaja/poziva.

 (5) Odredbe ovog Pravilnika ne odnose se na financiranje programa i projekata ustanova čiji je osnivač ili suosnivač Grad ili Županija. Iznosi financiranja tih programa i projekata biti će definirani kroz proračun Grada i kroz programe javnih potreba koje provode ustanove.

(6) Odredbe ovog Pravilnika ne odnose se na odobravanje udrugama nefinancijske podršku u pravima, pokretninama i nekretninama, a navedena podrška bit će uređena posebnim Pravilnikom.

**Članak 2.**

 Ako posebnim propisom nije drugačije određeno, odredbe Pravilnika primjenjuju se kada se udrugama odobravaju financijska sredstva proračuna Grada za:

* provedbu programa i projekata kojima se ispunjavaju ciljevi i prioriteti definirani strateškim i planskim dokumentima, odnosno godišnjim programima javnih potreba;
* provedbu programa javnih potreba utvrđenih posebnim zakonom,
* obavljanje određene javne ovlasti na području Grada povjerene posebnim zakonom,
* pružanje socijalnih usluga na području Grada temeljem posebnog propisa,
* sufinanciranje obveznog doprinosa korisnika financiranja za provedbu programa i projekata ugovorenih iz fondova Europske unije i inozemnih javnih izvora za udruge s područja Grada,
* podršku institucionalnom i organizacijskom razvoju udruga s područja Grada,
* donacije i sponzorstva i
* sve druge oblike i namjene dodjele financijskih sredstava iz proračuna Grada.

**Članak 3.**

(1) Projektom se smatra skup aktivnosti koje su usmjerene ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremenski su ograničeni i imaju definirane troškove i resurse.

 (2) Programi su kontinuirani procesi koji se u načelu izvode u dužem vremenskom razdoblju kroz niz različitih aktivnosti čiji su struktura i trajanje fleksibilniji. Mogu biti jednogodišnji ili višegodišnji, a Grad će svakim pojedinačnim javnim natječajem / pozivom odrediti hoće li financirati ili sufinancirati jednogodišnje ili višegodišnje programe.

(3) Jednodnevne i višednevne manifestacije su aktivnosti koje provode organizacije civilnog društva i druge neprofitne organizacije s ciljem davanja dodatne ponude na području Grada i razvoja Grada općenito. Mogu biti sportske, kulturne, zabavne, socijalne, humanitarne, gastronomske i druge.

# II. PREDUVJETI ZA FINACIRANJE KOJE OSIGURAVA GRAD

***Definiranje prioritetnih područja financiranja***

**Članak 4.**

U postupku donošenja proračuna, a prije raspisivanja javnog natječaja/poziva, Gradonačelnik će, utvrditi prioritete financiranja koji će biti usmjereni postizanju ciljeva definiranih strateškim i razvojnim dokumentima Grada, odnosno godišnjim programima javnih potreba te u okviru svojih mogućnosti u proračunu Grada osigurati financijska sredstva za njihovo financiranje u skladu s odredbama Zakona, Uredbe i ovog Pravilnika.

***Nadležnost za aktivnosti u postupku odobravanja financiranja***

**Članak 5.**

 (1) Odredbe ovog Pravilnika u postupcima dodjele sredstava za financiranje programa i projekata u sljedećim prioritetnim područjima: **kultura,** organizacija aktivnosti za **djecu i mladež**, **socijalna skrb i zdravstvo**, **promicanje vrijednosti Domovinskog rata,** **povećanje turističke ponude provođenjem gradskih manifestacija**, ruralni razvoj, te za sva ostala područja natječaja izvan navedenih u stavcima 2-4 ovoga članka, u dijelu koji se odnosi na administrativne i tehničke poslove provoditi će Upravni odjel nadležan za društvene djelatnosti.

 (2) Javni natječaj/poziv za dodjelu sredstava za financiranje programa i projekata u području sporta, sredstvima osiguranim u proračunu Grada Novske**,** uvažavajući odredbe Zakona, Uredbe i temeljem prethodno donesenog Pravilnika o provođenju javnog natječaja/poziva provoditi će Zajednica sportskih udruga Grada Novske, za redovan rad sportskih klubova, za školske sportske klubove, za rekreativne sportske klubove te za sportske manifestacije.

 (3) Javni natječaj/poziv za dodjelu sredstava za financiranje programa i projekata u području tehničke kulture, sredstvima osiguranim u proračunu Grada Novske**,** uvažavajući odredbe Zakona, Uredbe i temeljem prethodno donesenog Pravilnika o provođenju javnog natječaja/poziva provoditi će Gradska zajednica tehničke kulture Novska za redovan rad udruga u tehničkoj kulturi.

 (4) Odredbe ovog Pravilnika u postupcima dodjele sredstava na području vatrogastva, zaštite i spašavanja te gospodarstva provoditi će Upravni odjel nadležan za komunalno gospodarstvo.

**Članak 6.**

1. Gradonačelnik je u postupku pripreme i provedbe javnog natječaja/ poziva za dodjelu financijskih sredstava udrugama/drugim neprofitnim organizacijama nadležan za:
* definiranje prioriteta i programskih područja javnog natječaja/poziva,
* donošenje kriterija prihvatljivosti prijava i uvjete prijave,
* utvrđivanje natječajne dokumentacije,
* utvrđivanje teksta javnog natječaja/poziva ,
* imenovanje procjenjivačkog povjerenstva, odnosno stručnih radnih skupina za procjenu projekata i programa,
* odlučivanje po prigovorima udruga protiv Odluke o prijavama programa/projekata koji zadovoljavaju formalne uvjete javnog natječaja/ poziva,
* donošenje Odluku o financiranju projekata i programa udruga, na prijedlog Povjerenstva za procjenu prijava,
* osnivanje posebnog tijela koje će odlučivati o prigovorima prijavitelja na Odluku o financiranju projekata/ programa udruga,
* organiziranje stručnog praćenja provedbe programa/projekata financiranih na temelju javnih natječaja/poziva i
* za utvrđivanje izvještaja o provedbi i rezultatima natječaja/javnog poziva Uredu za udruge i drugim tijelima.
1. Povjerenstvo za formalnu provjeru prijava na javni natječaj/poziv, donijeti će odluku o prijavama i projektima koje zadovoljavaju formalne uvjete natječaja/poziva, a koje će se dalje vrednovati prema natječajnim kriterijima.

***Okvir za dodjelu financijskih sredstava i kapaciteti za provedbu natječaja***

**Članak 7.**

Imajući u vidu raspoloživi iznos financijskih sredstava planiranih u proračunu Grada, namijenjen za zadovoljenje dijela javnih potreba kroz dodjelu sredstava putem javnog natječaja/poziva udrugama, Grad će unaprijed predvidjeti financijski okvir dodjele financijskih sredstava udrugama po objavljenom javnom natječaju/pozivu, koji obuhvaća:

* ukupan iznos raspoloživih sredstava,
* iznose predviđene za pojedina programska područja (djelatnosti) ako će se javni natječaji/ pozivi raspisivati za više programskih područja,
* najniži i najviši iznos pojedinačnih ugovora o dodjeli financijskih sredstava i
* očekivani broj udruga s kojima će se ugovoriti provedba programa ili projekata u okviru pojedinog javnog natječaja/poziva.

**Članak 8.**

Grad će za pojedino prioritetno područje navedeno u javnom natječaju/pozivu osigurati organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata programa i projekata iz svog djelokruga.

**Članak 9.**

 (1) Grad će, prije objave javnog natječaja/poziva, izraditi obrasce natječajne/pozivne dokumentacije temeljem kojih će udruge prijavljivati svoje programe ili projekte.

 (2) Grad može postupak javnog natječaja/poziva i praćenje provedbe i vrednovanja rezultata provoditi i putem odgovarajućeg informacijskog sustava.

**Članak 10.**

 Grad će pri financiranju programa i projekata primjenjivati osnovne standarde planiranja i provedbe financiranja, odnosno praćenja i vrednovanja financiranja i izvještavanja, definirane Uredbom.

# III. MJERILA ZA FINANCIRANJE

**Članak 11.**

Grad će dodjeljivati sredstva za financiranje programa i projekata udrugama, potencijalnim korisnicima (u daljnjem tekstu: Korisnici) uz uvjet da:

* su upisani u odgovarajući Registar pravnih osoba čija temeljna svrha nije stjecanje dobiti ( udruge, zaklade, vjerske zajednice i dr. neprofitne pravne osobe),
* su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;
* program/projekt/aktivnost, koje prijave na javni natječaj/poziv Grada, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Grada definiranih razvojnim i strateškim dokumentima, godišnjim programima javnih potreba, odnosno uvjetima svakog pojedinog javnog natječaja/poziva;
* su uredno ispunili sve obveze, uključujući i dostavu izvješća o namjenskom korištenju sredstava iz prethodno sklopljenih ugovora o financiranju iz proračuna Grada i drugih javnih izvora najviše unatrag dvije godine koje prethode godini za koju se objavljuje javni natječaj/poziv ;
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Grada;
* se protiv Korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom;
* imaju zadovoljavajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga;
* općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima;
* imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način);

**Članak 12.**

Osim uvjeta iz prethodnog članka ovog Pravilnika, Grad može javnim natječajem /pozivom propisati i dodatne uvjete koje trebaju ispunjavati udruge u svrhu ostvarivanja prednosti u financiranju, kao što su:

* primjena sustava osiguranja kvalitete djelovanja u neprofitnim organizacijama;
* uključenost volonterskog rada, posebice mladih koji na taj način stječu znanja i vještine potrebne za uključivanje na tržište rada i aktivno sudjelovanje u demokratskom društvu;
* umrežavanje i povezivanje sa srodnim udrugama, ostvarivanje međusektorskog partnerstva udruga s predstavnicima javnog i poslovnog sektora u svrhu jačanja potencijala za razvoj lokalne zajednice i dr. ;
* da su na području Grada Novske ili izvan Grada Novske za određene posebne skupine korisnika, građana Grada Novske proveli najmanje jedan projekt za opće dobro u posljednje dvije godine;
* imaju uređen sustav prikupljanja članarina.

**Članak 13.**

(1) Grad neće financirati programe i projekte udruga/ drugih organizacija civilnog društva koje se financiraju po posebnim propisima, vjerskih organizacija (osim sufinanciranja obnove i izgradnje sakralne baštine) i političkih organizacija te organizacija civilnog društva koje ne zadovoljavaju uvjete propisane ovim Pravilnikom i uvjetima svakog javnog natječaja/ poziva.

(2) Grad neće financirati programe i projekte udruga koje su se svojim javnim nastupima, istupima i pismenim priopćenjima ili izravnim pisanim obraćanjem Gradu ogradili od suradnje s upravljačkim tijelima Grada Novske, osim za slučaj kada se udruga i njihovi partneri javljaju za korištenje institucionalne podrške, ukoliko takva podrška bude određena uvjetima javnog natječaja/poziva.

(3) Grad neće financirati programe i projekte udruga koje su se u protekloj godini ponašale protivno odredbi članka 64. stavak 1. ovog Pravilnika ako su ispunjene okolnosti iz članka 64. stavak 2. ovog Pravilnika.

(4) Grad neće financirati programe i projekte udruga koje su se u protekloj godini ponašale protivno odredbi članka 65. stavak 1. ovog Pravilnika, ako su ispunjene okolnosti iz članka 65. stavak 2. ovog Pravilnika.

(5) Podatak o udrugama iz stavka 2. 3. i 4. ovoga članka pribaviti će Grad iz vlastite arhive (dopisa upućenih Gradu, dopisa i elektroničke pošte upućenih od Grada udruzi i sl.), iz postojećih objavljenih javnih istupa i priopćenja, te obavijesti organizatora događanja iz stavka 4. ovoga članka.

(6) Grad neće iz proračuna Grada financirati aktivnosti udruga koje se sukladno Zakonu i drugim pozitivnim propisima smatraju gospodarskom djelatnošću udruga.

(7) U slučajevima iz prethodnih stavaka ovoga članka, odredbe o udrugama čiji se programi i projekti neće financirati mora biti istaknuta u javnom natječaju/pozivu.

# IV. POSTUPCI FINANCIRANJA I UGOVARANJA

***Izrada i objava godišnjeg plana raspisivanja javnog poziva/natječaja***

**Članak 14.**

(1) Nadležni upravni odjel Grada će, u roku od 30 dana od usvajanja proračuna za sljedeću kalendarsku godinu, izraditi i na mrežnim stranicama Grada objaviti godišnji plan raspisivanja javnih natječaja/poziva i drugih programa za financiranje svih oblika programa i projekata od interesa za opće dobro koje provode udruge (u daljnjem tekstu: godišnji plan javnih natječaja/poziva), kao najavu javnih natječaja/poziva i drugih programa financiranja programa ili projekata udruga, koje planira provesti u tijeku jedne kalendarske godine.

 (2) Godišnji plan javnih natječaja/poziva sadrži podatke o davatelju financijskih sredstava, području, nazivu i planiranom vremenu objave javnog natječaja/poziva, ukupnom iznosu raspoloživih sredstava, rasponu sredstava namijenjenom za financiranje pojedinog programa odnosno projekta, očekivanom broju programa i projekata koji će se ugovoriti za financiranje.

***Javni natječaj/ poziv***

**Članak 15.**

Financiranje programa i projekata u pravilu se provodi putem javnih natječaja ili javnih poziva, čime se osigurava transparentnost dodjele financijskih sredstava i omogućava dobivanje što je moguće većeg broja kvalificiranih prijava, odnosno odabir najkvalitetnijih programa i projekata te se šira javnost obavještava o prioritetnim područjima djelovanja.

**Članak 16.**

Financijska sredstva proračuna Grada dodjeljuju se bez objavljivanja javnog natječaja/poziva, odnosno izravno, samo u iznimnim slučajevima:

* kada nepredviđeni događaji obvezuju davatelja financijskih sredstava da u suradnji s udrugama žurno djeluje u rokovima u kojima nije moguće provesti standardnu natječajnu proceduru i problem je moguće riješiti samo izravnom dodjelom bespovratnih financijskih sredstava,
* kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju, ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode,
* kada se financijska sredstva dodjeljuju udruzi kojoj su zakonom, drugim propisom ili aktom dodijeljene određene javne ovlasti (Crveni križ i dr.),
* kada se jednokratno dodjeljuju financijska sredstva do 5.000,00 kuna za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih u proračunu za financiranje programa i projekata udruga.

**Članak 17.**

 (1) U slučajevima kada se financijska sredstva dodjeljuju bez raspisivanja javnog natječaja/ poziva, Grad i Korisnik sredstava dužni su sklopiti Ugovor o izravnoj dodjeli sredstava kojim će se definirati na koje će se konkretne aktivnosti sredstva proračuna Grada utrošiti te poštivati osnovne standarde financiranja vezane uz planiranje financijskih sredstava, ugovaranje, praćenje financiranja, javno objavljivanje i izvještavanje.

 (2) Sve odredbe ovog Pravilnika, Uredbe i drugih pozitivnih propisa se na odgovarajući način primjenjuju i u slučajevima kada se financijska sredstva proračuna Grada dodjeljuju bez raspisivanja javnog natječaja/ poziva.

***Dokumentacija za provedbu natječaja***

**Članak 18.**

(1) Dokumentaciju za provedbu javnog natječaja/poziva (u nastavku: dokumentacija javnog natječaja/poziva), na prijedlog nadležnog Upravnog odjela, utvrđuje Gradonačelnik.

 (2) Obvezna dokumentacija javnog natječaja/poziva obuhvaća:

1. tekst natječaja,
2. upute za prijavitelje,
3. obrasce za prijavu programa ili projekta:
	1. obrazac opisa programa ili projekta
	2. obrazac proračuna programa ili projekta
4. popis priloga koji se prilažu prijavi
5. obrazac za ocjenu kvalitete/vrijednosti programa ili projekta
6. obrazac izjave o nepostojanju dvostrukog financiranja
7. obrazac ugovora o financiranju programa ili projekta

3) Kao prilog obrasca proračuna programa ili projekta dostavljaju se dokumenti na osnovu kojih je isti utvrđen (ponude, izjave suradnika o cijeni koštanja njihovih usluga, procjene troškova i sl.).

**Članak 19.**

 Ovisno o vrsti natječaja/javnog poziva, Gradonačelnik može utvrditi da natječajnu dokumentaciju za prijavu programa ili projekta čine i:

1. obrazac izjave o partnerstvu, kada je primjenjivo
2. obrasce za izvještavanje:
	1. obrazac opisnog izvještaja provedbe programa ili projekta
	2. obrazac financijskog izvještaja provedbe programa ili projekta
3. obrazac životopisa voditelja programa ili projekta
4. obrazac izjave o programima ili projektima udruge financiranim iz javnih izvora
5. obrazac izjave izvoditelja aktivnosti navedenih u opisu programskih ili projektnih aktivnosti da su upoznati s programom ili projektom i svojim sudjelovanjem u provedbi, ako je primjenjivo.

**Članak 20.**

 Tekst javnog natječaja/ poziva utvrđuje Gradonačelnik, a pripremu javnog natječaja/poziva i dokumentaciju javnog natječaja/poziva za svaki javni natječaj/poziv priprema nadležni Upravni odjel Grada, sukladno odredbama ovog Pravilnika i Pravilnika o unutarnjem ustrojstvu Grada.

**Članak 21.**

 (1) Sva dokumentacija javnog natječaja/poziva po svome obliku i sadržaju mora biti u skladu s odredbama Uredbe i ovoga Pravilnika.

(2) Obrasci koji su sastavni dio dokumentacije javnog natječaja/poziva popunjavaju se uglavnom putem računala ili čitko ručnim ispisom te šalju obavezno u papirnatom obliku, a Gradonačelnik može odlučiti da se potrebna dokumentacija šalje i u elektroničkom obliku, kao prilog dokumentaciji u papirnatom obliku.

(3) Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje i voditelja projekta, te ovjerene službenim pečatom organizacije.

(4) Dokumentacija za prijavu u papirnatom obliku šalje se preporučeno poštom, kurirom ili osobno (predaja u pisarnici Grada) u zatvorenoj omotnici, uz napomenu na koji javni natječaj/poziv se odnosi, dok se dokumentacija u elektroničkom obliku dostavlja na CD-u, DVD-u ili USB stiku, u prilogu dokumentacije u papirnatom obliku.

***Objava javnog natječaja/poziva***

**Članak 22.**

 Javni natječaj/poziv s cjelokupnom dokumentacijom javnog natječaja/poziva objavljuje se na mrežnim stranicama Grada i mrežnim stranicama Ureda za udruge Vlade Republike Hrvatske, a obavijest o objavljenom javnom natječaju/pozivu može se objaviti i u dnevnim glasilima, na društvenim mrežama ili se o tome javnost može obavijestiti na drugi prikladan način. (npr. objavom na lokalnoj radio postaji ili slanjem elektroničke pošte na određene adrese).

***Rokovi za provedbu javnog natječaja/poziva***

**Članak 23.**

(1) Javni natječaj/poziv za podnošenje prijedloga projekta ili programa biti će otvoren najmanje 30 dana od datuma objave.

(2) Ocjenjivanje prijavljenih projekta ili programa, donošenje odluke o financiranju projekata ili programa i vrijeme potpisivanja ugovora s udrugama čiji su projekti ili programi prihvaćeni za financiranje mora biti dovršeno u roku od 45 dana, računajući od zadnjeg dana za dostavu prijava programa ili projekta.

***Provjera ispunjavanja formalnih uvjeta javnog natječaja/poziva***

**Članak 24.**

 Po isteku roka za podnošenje prijava na javni natječaj/poziv, Povjerenstvo za provjeru formalnih uvjeta natječaja/poziva koje će imenovati Gradonačelnik pristupiti će postupku ocjene ispunjavanja propisanih (formalnih) uvjeta natječaja, a sukladno odredbama Uredbe, ovog Pravilnika i odredbi javnog natječaja/poziva.

**Članak 25.**

U postupku provjere ispunjavanja formalnih uvjeta javnog natječaja/poziva provjerava se:

* je li prijava dostavljena na pravi javni natječaj/poziv i u zadanome roku:
* je li zatraženi iznos sredstava unutar financijskih pragova postavljenih u javnom natječaju/ pozivu;
* ako je primjenjivo, je li lokacija provedbe projekta prihvatljiva;
* ako je primjenjivo, jesu li prijavitelj i partner prihvatljivi sukladno uputama za prijavitelje natječaja;
* jesu li dostavljeni, potpisani i ovjereni svi obvezni obrasci te
* jesu li ispunjeni drugi formalni uvjeti javnog natječaja/poziva.

**Članak 26.**

 Ocjena ispunjavanja propisanih uvjeta natječaja ne smije trajati duže od 8 (osam) dana od dana isteka roka za podnošenje prijava na natječaj, nakon čega Povjerenstvo iz članka 24. ovog Pravilnika donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga ne ispunjavanja propisanih uvjeta natječaja.

**Članak 27.**

 (1) Sve udruge čije prijave budu odbijene iz razloga ne ispunjavanja propisanih uvjeta, o toj činjenici moraju biti obaviještene, u pravilu elektroničkom poštom, u roku od najviše 8 (osam) radnih dana od dana donošenja odluke, nakon čega imaju narednih 8 (osam) dana od dana prijema obavijesti, podnijeti prigovor Gradonačelniku.

 (2) U slučaju prihvaćanja prigovora od strane Gradonačelnika, prijava će biti upućena u daljnju proceduru, a u slučaju neprihvaćanja prigovora prijava će biti odbijena.

 (3) Prigovor ne odgađa daljnju provedbu postupka javnog natječaja/poziva.

***Ocjenjivanje prijavljenih programa ili projekata i javna objava rezultata***

**Članak 28.**

 Povjerenstvo za ocjenjivanje je nezavisno stručno ocjenjivačko tijelo kojega mogu sačinjavati predstavnici Grada, znanstvenih i stručnih institucija, nezavisni stručnjaci i predstavnici organizacija civilnog društva.

**Članak 29.**

Povjerenstvo za ocjenjivanje razmatra i ocjenjuje prijave koje su ispunile formalne uvjete natječaja sukladno kriterijima koji su propisani uputama za prijavitelje te daje prijedlog za odobravanje financijskih sredstava za programe ili projekte, o kojem, uzimajući u obzir sve činjenice, odlučuje Gradonačelnik.

**Članak 30.**

 (1) Nakon donošenja odluke o programima ili projektima kojima su odobrena financijska sredstva, Grad će javno objaviti rezultate natječaja s podacima o udrugama, programima ili projektima kojima su odobrena sredstva i iznosima odobrenih sredstava financiranja. Rezultati natječaja objavljuju se na službenoj mrežnoj stranici Grada Novske.

(2) Grad će, u roku od 8 (osam) radnih dana od donošenja odluke o dodjeli financijskih sredstava obavijestiti udruge čiji projekti ili programi nisu prihvaćeni za financiranje o razlozima ne financiranja njihova projekta ili programa uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog programa ili projekta.

***Prigovor na odluku o dodjeli financijskih sredstava***

**Članak 31.**

Grad će udrugama koje su nezadovoljne odlukom o dodjeli financijskih sredstava omogućiti pravo na prigovor, što će jasno biti naznačeno i u samom tekstu natječaja.

**Članak 32.**

Udrugama kojima nisu odobrena financijska sredstva može se, na njihov zahtjev, omogućiti uvid u zbirnu ocjenu njihovog programa ili projekta.

**Članak 33.**

1. Prigovor se može podnijeti isključivo na natječajni postupak.

(2) Prigovor se ne može podnijeti na odluku o neodobravanju sredstava ili na visinu dodijeljenih sredstava.

**Članak 34.**

(1) Prigovori iz prethodnog članka se u pisanom obliku podnose posebnom tijelu koje određuje Gradonačelnik, u roku od 8 (osam) dana od dana dostave pisane obavijesti o rezultatima javnog natječaja/poziva.

(2 ) Odluku po prigovoru, uzimajući u obzir sve odlučne činjenice, donosi tijelo iz stavka 1. ovog članka, u roku 8 (osam) dana od dana primitka prigovora.

(3) U slučaju prihvaćanja prigovora, prijava će biti upućena u daljnju proceduru, a u slučaju neprihvaćanja prigovora prijava će biti odbijena.

(4) Prigovor ne odgađa izvršenje Odluke o dodjeli financijskih sredstava i provedbu daljnjeg postupka.

***Sklapanje ugovora o financiranju/sufinanciranju programa ili projekata***

**Članak 35.**

(1) Sa svim udrugama kojima su odobrena financijska sredstva Grad će potpisati ugovor o financiranju ili sufinanciranju programa ili projekata najkasnije 30 dana od dana donošenja odluke o financiranju/sufinanciranju.

(2) U slučaju da je odobreno samo djelomično financiranje programa ili projekta, Grad, odnosno tijelo koje Gradonačelnik ovlasti, ima obvezu prethodno pregovarati o stavkama proračuna programa ili projekta i aktivnostima opisnog dijela programa ili projekta koje treba izmijeniti, a koji postupak je potrebno okončati prije potpisivanja ugovora. Tako izmijenjeni obrasci prijave postaju sastavni dio ugovora.

(3) Prilikom pregovaranja, Grad će prioritet financiranja staviti na aktivnosti koje će učinkovitije ostvariti ciljeve iz razvojnih i strateških dokumenata Grada te godišnjih programa javnih potreba.

**Članak 36.**

(1) Ugovor se sastoji od općih uvjeta, koji moraju biti isti za sve korisnike u okviru jednog javnog natječaja/poziva, i posebnog dijela.

(2) Postupak ugovaranja, opći uvjeti koji se odnose na ugovore o dodjeli financijskih sredstava udrugama iz javnih izvora za program ili projekt te posebni dio ugovora uredit će se temeljem odredbi Uredbe i drugih pozitivnih propisa RH i ovog Pravilnika.

 (3) Općim uvjetima koji se odnose na ugovore o dodjeli bespovratnih financijskih sredstava udrugama utvrđuju se opće obveze, obveza dostavljanja podataka i financijskih i opisnih izvještaja, odgovornost, sukob interesa, povjerljivost, javnost i vidljivost, vlasništvo/korištenje rezultata i opreme, procjena i praćenje projekta, izmjene i dopune ugovora, prijenos prava, provedbeni rok programa ili projekta, produženje, odgađanje, viša sila i rok dovršetka, raskid ugovora, rješavanje sporova, opravdani troškovi, plaćanje i kamata na zakašnjelo plaćanje, računi i tehničke i financijske provjere, konačni iznos financiranja od strane davatelja financijskih sredstava, te povrat sredstava i pripadajućih kamata i sredstva za osiguranje povrata sredstva u slučaju ne vraćanja neutrošenih ili nenamjenski utrošenih sredstava.

 (4) Posebni dio ugovora čine specifičnosti svakog ugovora kao što su ugovorne strane, naziv programa ili projekta, iznos financiranja, rokovi provedbe, posebne obveze Korisnika i slično

***Praćenje provedbe odobrenih i financiranih programa i projekata i vrednovanje provedenih******natječaja***

**Članak 37.**

(1) Grad će u suradnji s korisnikom financiranja, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva pratiti provedbu financiranih programa ili projekata udruga, sukladno Zakonu o udrugama, Zakonu o fiskalnoj odgovornosti, Zakona o financijskom poslovanju i računovodstvu neprofitnih organizacija, Uredbi, drugim pozitivnim propisima i ovom Pravilniku.

(2) Kroz postupke praćenja će se razvijati partnerski odnos između davatelja financijskih sredstava i udruge kao provoditelja projektnih i programskih aktivnosti, a na temelju praćenja i vrednovanja rezultata pojedinačnih programa i projekta, u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore, Grad će vrednovati rezultate i učinke cjelokupnog javnog natječaja ili javnog poziva i planirati buduće aktivnosti u pojedinom prioritetnom području financiranja.

**Članak 38.**

 Praćenje će se vršiti na dva načina: odobravanjem opisnih i financijskih izvješća korisnika sredstava te kontrolom “na licu mjesta” od strane službenika nadležnog Upravnog odjela Grada ili druge ovlaštene osobe, u dogovoru s korisnikom sredstava.

**Članak 39.**

 Izvješća koja je korisnik dužan dostaviti na propisanim obrascima i u propisanim rokovima su opisno i financijsko izvješće.

**Članak 40.**

(1) Izvješća se podnose na za to definiranim obrascima.

(2) Uz opisna izvješća dostavljaju se popratni materijali kao što su isječci iz novina, video zapisi, fotografije i dr.

(3) U financijskom izvještaju navode se cjelokupni troškovi programa, projekta ili manifestacije, neovisno o tome iz kojeg su izvora financirani. Obvezno se dostavljaju i dokazi o nastanku troška podmirenog iz sredstava Grada (preslici faktura, ugovora o djelu ili ugovora o autorskom honoraru s obračunima istih) te dokazi o plaćanju istih (preslika naloga o prijenosu ili izvoda sa žiro računa).

**Članak 41.**

Vrednovanje provedenog programa ili projekta u pravilu provodi i sam korisnik financijskih sredstava dodatnim analizama rezultata programa ili projekta (samovrednovanje, anketni upitnici i dr.).

***Zabrana dvostrukog financiranja***

**Članak 42.**

Bez obzira na kvalitetu predloženog programa ili projekta Grad neće dati financijska sredstva za aktivnosti koje se već financiraju iz nekog javnog izvora i po posebnim propisima - kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

# V. PRIHVATLJIVOST TROŠKOVA I UDIO SUFINANCIRANJA

**Članak 43.**

(1) Odobrena financijska sredstva financijske potpore korisnik je dužan utrošiti isključivo za realizaciju programa/projekta/manifestacije/utvrđene Proračunom projekta i Ugovorom.

(2) Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa utvrđenog ugovorom.

(3) Svako odstupanje od proračuna bez odobrenja Grada smatrat će se nenamjenskim trošenjem sredstava.

***Prihvatljivi troškovi***

**Članak 44.**

Prihvatljivi troškovi su troškovi koje je imao korisnik financiranja, a koji ispunjavaju sve slijedeće kriterije:

* nastali su za vrijeme razdoblja provedbe programa ili projekta u skladu s ugovorom, osim troškova koji se odnose na završne izvještaje, troškove revizije i troškove vrednovanja, a plaćeni su do datuma odobravanja završnog izvještaja;
* Udrugama koje imaju višegodišnje (redovne) programe koje provode na području Grada i koji su od Grada bili financirani ili sufinancirani za isti projekt i u proteklog godini, a ostvare sredstva za isti projekt i u godini raspisivanja javnog natječaja/poziva, kao opravdani troškovi priznat će se i oni troškovi koji su nastali prije potpisivanja Ugovora, i to troškovi plaća i drugih materijalnih prava djelatnika, troškovi naknada voditeljima projekta i drugi neophodni troškovi za izvršenje projekta, ukoliko isti budu obuhvaćeni proračunom programa/projekta i odobreni od Grada;
* moraju biti navedeni u ukupnom predviđenom proračunu projekta ili programa:
* nužni su za provođenje programa ili projekta koji je predmetom dodjele financijskih sredstava;
* mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija;
* trebaju biti umjereni, opravdani, učinkoviti i u svakom smislu usuglašeni sa zahtjevima racionalnog financijskog upravljanja.

**Članak 45.**

U skladu s prihvatljivim troškovima iz prethodnog članka, prihvatljivim se smatraju slijedeći **izravni troškovi** udruge i njezinih partnera:

* troškovi zaposlenika angažiranih na programu ili projektu koji odgovaraju stvarnim izdacima za plaće, porezima i doprinosima iz plaće i drugim troškovima vezanim uz plaću i materijalna prava zaposlenika, odnosno troškova rada drugih osoba koje su angažirane na projektu/programu, sukladno odredbama ovog Pravilnika i Uredbe;
* putni troškovi i troškovi dnevnica za zaposlenike i druge osobe koje sudjeluju u projektu ili programu, pod uvjetom da su opravdani i u skladu s pravilima o visini iznosa za takve naknade za korisnike koji se financiraju iz sredstava državnog proračuna;
* troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt, te troškovi usluga pod uvjetom da su u skladu s tržišnim cijenama;
* troškovi potrošne robe;
* troškovi podugovaranja;
* troškovi koji izravno proistječu iz zahtjeva ugovora uključujući troškove financijskih usluga (informiranje, vrednovanje konkretno povezano s projektom, revizija, umnožavanje, osiguranje, itd.);
* administrativni troškovi.

**Članak 46.**

Osim izravnih, korisniku sredstava se može odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi koji nisu izravno povezani s provedbom programa, u iznosu do 30% ukupnog odobrenog iznosa financiranja iz proračuna Grada, a iznimno u većem iznosu ili u cijelosti ako je to opravdano i u skladu s uvjetima javnog natječaja/poziva.

***Vrijednost volonterskog rada i doprinosa u naravi***

**Članak 47.**

(1) Doprinosi u naravi, koji se moraju posebno navesti u proračunu programa ili projekta, ne predstavljaju stvarne izdatke i nisu prihvatljivi troškovi. Ukoliko drugačije nije navedeno u ugovoru o dodjeli financijskih sredstava, doprinosi u naravi ne mogu se tretirati kao sufinanciranje od strane udruge.

(2) Troškovi zaposlenika koji rade na projektu ili programu ne predstavljaju doprinos u naravi i mogu se smatrati kao sufinanciranje u proračunu projekta ili programa kada ih plaća korisnik ili njegovi partneri.

**Članak 48.**

(1) Kada se tako utvrdi uvjetima natječaja i ugovorom, doprinos rada volontera može biti priznat kao oblik vlastitog sufinanciranja.

(2) Ako nije drugačije izračunata vrijednost pojedine vrste usluga, vrijednost volonterskog rada određuje se u jednakom iznosu za sve potencijalne prijavitelje programa i projekata za 2016. godinu u iznosu od 33 kune/sat, a za svaku sljedeću godinu taj iznos se obračunava na način da se iznos prosječne mjesečne neto plaće, prema podacima Državnog zavoda za statistiku podijeli s prosječnim brojem radnih sati u mjesecu (166 dana).

(3) Korisnik koji će na provedbi programa ili projekta angažirati volontere može odrediti stvarnu vrijednost volonterskog rada (npr. prema internim smjernicama organizacije koje služe za određivanje plaća zaposlenika) koja može biti i veća od navedenog prihvatljivog iznosa, ali za potrebe izvještavanja o pokazateljima provedbe programa ili projekata, korisnik će izvještavati samo u okvirima u ovom članku navedene vrijednosti volonterskog sata.

***Neprihvatljivi troškovi***

**Članak 49.**

Neprihvatljivim troškovima projekta ili programa smatraju se:

* dugovi i stavke za pokrivanje gubitaka ili dugova;
* dospjele kamate;
* stavke koje se već financiraju iz javnih izvora;
* kupovina zemljišta ili građevina, osim kada je to nužno za izravno provođenje projekta/programa, kada se vlasništvo mora prenijeti na udrugu i/ili partnere najkasnije po završetku projekta/programa;
* gubitci na tečajnim razlikama;
* zajmovi trećim stranama;
* troškovi reprezentacije, hrane i alkoholnih pića, osim u slučajevima kada se to pokaže opravdanim i kada se kroz pregovaranje s Gradom ovaj trošak može priznati kao prihvatljiv trošak u visini koja će uvažavati potrebu štedljivosti, odnosno racionalnog upravljanja sredstvima;
* troškovi smještaja (osim u slučaju višednevnih i međunarodnih programa ili u drugim iznimnim slučajevima kada se kroz pregovaranje s Gradom ti troškovi ili njihov dio može priznati kao prihvatljiv trošak u visini koja će uvažavati potrebu štedljivosti, odnosno racionalnog upravljanja sredstvima).

***Udio sufinanciranja programa ili projekta***

**Članak 50.**

 Grad može svakim pojedinačnim natječajem definirati obvezu i minimalni postotak sufinanciranja provedbe projekta ili programa od strane korisnika financiranja ili iz drugih izvora financiranja.

# VI. VRIJEME TRAJANJA FINANCIRANJA I PROVOĐENJA AKTIVNOSTI

**Članak 51.**

(1) Sva financijska sredstva koje Grad dodjeljuje putem javnog natječaja/poziva u pravilu se odnose na aktivnosti koje će Korisnik u sklopu programa/projekta i na temelju zaključenog ugovora o korištenju sredstava provoditi u kalendarskoj godini za koju se javni natječaj/poziv raspisuje, a aktivnosti mogu trajati najduže do 31. prosinca tekuće godine.

(2) Iznimno, Udrugama koje provode redovne i višegodišnje programe na području Grada i koji su od Grada bili za te programe financirani ili sufinancirani i u proteklog godini, a ostvare sredstva za isti program i u godini raspisivanja javnog natječaja/poziva, kao opravdane aktivnosti priznat će se i one aktivnosti koje su provedene prije potpisivanja Ugovora ako iste proizlaze iz nastavka provedbe programa, ako su iste bile nužne za provedbu programa te ako budu obuhvaćene i odobrene proračunom programa i ugovorom o financiranju.

# VII. NAJVIŠI UKUPAN IZNOS FINANCIJSKIH SREDSTAVA, MODELI FINANCIRANJA I MOGUĆNOST ISPLATE AKONTACIJE

**Članak 52.**

Visina sredstava koje će svaki korisnik financijskih sredstava ostvariti iz proračuna Grada bit će definirana kroz proceduru propisanu ovim Pravilnikom, u skladu s uvjetima za svako pojedino područje iz javnog natječaja/poziva.

**Članak 53.**

 (1) Grad će svakim pojedinačnim javnim natječajem/pozivom definirati model, odnosno načine i postupke plaćanja, sukladno odredbama Uredbe i ovog Pravilnika.

(2) U slučaju da Gradu niti jedan od Uredbom predviđenih modela plaćanja ne bude prihvatljiv, može utvrditi i drugačiji model plaćanja, koji u oba slučaja mora biti jasno istaknut u javnom natječaju/pozivu.

(3) Sredstva za financiranje projekta/programa udruge mogu se isplatiti na račun Korisnika temeljem zaključenog ugovora o financiranju, a ranija isplata sredstava, temeljem zaključenog ugovora o isplati akontacijskih sredstava između Udruge i Gradonačelnika, može se izvršiti samo pod sljedećim uvjetima koji kumulativno moraju biti ispunjeni i to:

* da se radi o udruzi koja je uredno dostavila prijavu na javni natječaj/poziv sa svim traženim obrascima i prilozima te formalno ispunjenim uvjetima;
* da se prijava odnosi na financiranje/sufinanciranje redovnog (stalnog, višegodišnjeg) programa koji se izvršavao i bio financiran iz proračuna Grada i u protekloj godini;
* da se radi o sredstvima koji su nužni za provođenje redovnog (višegodišnjeg) programa udruge (npr. sredstva za isplate plaća i dr. priznatih naknada zaposlenicima ili drugih troškova čije je namirenje preduvjet da bi se program mogao izvršavati);
* da se u ugovoru o isplati akontacije naznači da će mu se isplaćena akontacija uračunati u sredstva odobrena za provođenje programa, ako program bude odobren za financiranje;
* da se u ugovoru o isplati akontacije naznači da će se sredstva akontacije morati vratiti ako program ne bude odobren za financiranje;

# VIII. OBVEZA DOKUMENTIRANJA PROGRAMSKIH/PROJEKTNIH AKTIVNOSTI , KONAČAN IZNOS FINANCIRANJA I POVRAT SREDSTAVA

***Obveza dokumentiranja projektnih aktivnosti od strane korisnika financiranja***

**Članak 54.**

(1) Korisnik financiranja je u obvezi voditi precizne i redovite račune vezane uz provođenje projekta ili programa koristeći odgovarajuće računovodstvene sustave sukladno propisima o računovodstvu neprofitnih organizacija.

(2) Računi i troškovi vezani uz projekt ili program moraju biti lako prepoznatljivi i provjerljivi. To se može ostvariti korištenjem odvojenih računa za dani projekt ili program ili osigurati da se troškovi vezani uz projekt ili program mogu lako identificirati i pratiti do i unutar računovodstvenih i knjigovodstvenih sustava udruge.

**Članak 55.**

Korisnik financiranja je obvezan omogućiti davatelju financijskih sredstava, inspektorima proračunskog nadzora Ministarstva financija i svim vanjskim revizorima koji vrše provjere sukladno Uredbi da provjere, ispitivanjem dokumenata ili putem kontrola na licu mjesta, provođenje projekta ili programa i po potrebi izvrše reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje projekta ili programa, i u razdoblju od sedam godina nakon završne isplate.

**Članak 56.**

Korisnik financiranja je obvezan dopustiti proračunskom nadzoru i svim vanjskim revizorima koji vrše nadzor temeljem Uredbe da na licu mjesta izvrše provjere i nadzor u skladu s postupcima sadržanim u važećim propisima za zaštitu financijskih interesa Republike Hrvatske od prevara i drugih nepravilnosti. Radi toga korisnik će omogućiti odgovarajući pristup osoblju ili predstavnicima davatelja financijskih sredstava, proračunskom nadzoru kao i svim vanjskim revizorima koji vrše provjere i nadzor sukladno Uredbi, mjestima i lokacijama na kojima se provodi program ili projekt, uključujući i pristup informatičkim sustavima te svim dokumentima i bazama podataka vezanim uz tehničko i financijsko upravljanje projektom/programom te poduzeti sve mjere da olakša njihov rad.

**Članak 57.**

Pored izvještaja navedenih u ovom Pravilniku, dokumenti koje je korisnik financiranja dužan dati na raspolaganje u slučaju nadzora uključuju:

* popis članova i podatke o uplaćenim članarinama;
* računovodstvenu evidenciju (kompjuterski ili ručno obrađenu) iz računovodstvenog sustava udruge, poput glavne knjige, pomoćnih knjiga, platnih lista, popisa imovine, primljenih prihoda iz bilo kojih izvora, obveza i drugih računovodstvenih podataka;
* dokaze o postupcima nabave poput natječajne dokumentacije, ponuda od sudionika natječaja i izvještaja o procjenama;
* dokaze o obvezama poput ugovora i drugih obvezujućih dokumenata;
* dokaze o isporučenim uslugama, poput odobrenih izvještaja, narudžbenica, prijevoznih karata, dokaze o sudjelovanju na seminarima, konferencijama i tečajevima (uključujući relevantnu dokumentaciju i dobivene materijale, potvrde,), itd.;
* dokaze o primitku roba, poput potvrda o isporučenoj robi dobavljača;
* dokaze o završetku radova, poput potvrda o prihvaćanju ili primopredajnih zapisnika;
* dokaze o kupnji, poput računa i priznanica;
* dokaze o uplatama poput bankovnih izvoda, potvrda o skidanju sredstava s računa, dokaze o plaćanju podugovarača;
* za troškove goriva sažeti prikaz prijeđene kilometraže, prosječnu potrošnju goriva korištenih vozila, troškove goriva i održavanja;
* evidenciju o zaposlenicima i njihovim plaćama, poput ugovora, platnih lista, radnih lista, a za zaposlenike koji su angažirani na temelju ugovora o radu na određeno vrijeme, pojedinosti o primanjima uz potvrdu odgovorne osobe, prikazano po stavkama bruto primanja, naknada za zdravstveno i mirovinsko osiguranje, osiguranje i neto primanja;
* i svu ostalu službenu dokumentaciju vezanu za financiranje programa/projekta.

***Konačan iznos financiranja od strane Grada***

**Članak 58.**

(1) Konačan iznos sredstava koji Grad treba isplatiti korisniku financiranja ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan proračun naveden u obrascu proračuna programa ili projekta.

(2) Kao dopuna, odnosno izmjena ugovora o financiranju, bez prejudiciranja prava na raskid ugovora, sukladno odredbama Uredbe i ovog Pravilnika, davatelj financijskih sredstava će, temeljem obrazložene odluke, ako se projekt ili program ne provodi ili se neadekvatno, djelomično ili s odlaganjem provodi, smanjiti bespovratna sredstva prvobitno predviđena u skladu sa stvarnim provođenjem projekta ili programa pod uvjetima sadržanim u ugovoru o financiranju.

(3) U slučaju umanjenja poreznih proračunskih prihoda Grada Novske u tijeku financiranja projekta/programa/aktivnosti, Grad može radi očuvanja proračunske stabilnosti umanjiti sredstva korisniku, a u slučaju većih proračunskih nestabilnosti može ih svesti na sredstva isplaćena do trenutka nastupa proračunskih nestabilnosti, a u tom slučaju Grad će odmah korisnika sredstava obavijestiti o nastupu navedenih okolnosti koje će se evidentirati zapisnikom te izmjenama i dopunama Ugovora o financiranju programa/projekta/aktivnosti.

***Raskid ugovora***

***Članak 59.***

Grad može raskinuti ugovor o korištenju sredstava u svim slučajevima koji su predviđeni člankom 48. Uredbe, kao i u svim slučajevima koji su predviđeni ovim Pravilnikom.

***Povrat sredstava***

**Članak 60.**

(1) Grad može od Korisnika financiranja u pisanom obliku zatražiti povrat sredstava za provedbu odobrenog programa ili projekta u svim slučajevima predviđenim Uredbom, ovim Pravilnikom i Ugovorom o financiranju/sufinanciranju, posebno u slučaju kada utvrdi da Korisnik financiranja:

* nije realizirao program ili projekt utvrđen proračunom i ugovorom,
* nije utrošio sva odobrena sredstva,
* sredstva nije koristio namjenski,
* iz neopravdanih razloga nije podnio izvješće za proteklu godinu.

**Članak 61.**

(1) Korisnik financiranja će Gradu, najkasnije u roku od 30 dana od primitka zahtjeva, sukladno uputama davatelja financijskih sredstava da to učini vratiti sve iznose uplaćene preko utvrđenog konačnog iznosa kao i sva neutrošena sredstva te nenamjenski utrošena sredstva.

(2) Ukoliko korisnik ne vrati sredstva u roku koji je utvrdio Grad, Grad će povećati dospjele iznose dodavanjem zakonske zatezne kamate.

(3) Iznosi koji se trebaju vratiti davatelju financijskih sredstava mogu se prebiti s bilo kojim potraživanjem koje korisnik financiranja ima prema Gradu. To neće utjecati na pravo ugovornih stranaka da se dogovore o plaćanju u ratama.

**Sredstvo osiguranja plaćanja**

**Članak 62.**

(1) U slučaju kada korisnik financiranja nije vratio sredstva sukladno odredbama Uredbe i ovog Pravilnika, Grad može **aktivirati sredstva osiguranja plaćanja** ako ih je korisnik financiranja, sukladno uvjetima javnog natječaja/poziva dostavio prije potpisivanja ugovora.

(2) Sredstva osiguranja plaćanja koja ne budu realizirana, vraćaju se korisniku financiranja nakon odobrenja konačnog izvještaja o provedbi programa ili projekta.

**Članak 63.**

(1) U slučaju kada korisnik financiranja ne vrati sredstva Gradu, Grad će donijeti odluku da prijave koje na javni natječaj/poziv pristignu od strane tog prijavitelja u narednom razdoblju, do najviše dvije godine, ne uzme u razmatranje.

(2) U slučaju iz prethodnog stavka, takva odredba mora biti istaknuta u natječaju.

# IX. ZAVRŠNE ODREDBE

**Članak 64.**

(1) Korisnik financiranja ne smije sudjelovati u izbornoj ili drugoj promidžbi političke stranke, koalicije ili kandidata, davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora.

(2) Ako se Korisnik sredstava ponaša protivno odredbi iz prethodnog stavka, Grad može obustaviti daljnju isplatu sredstava Korisniku financiranja i raskinuti ugovor o financiranju. Ukoliko je korisniku isplaćeno više od 2/3 sredstava, odnosno ako su mu isplaćena ugovorena sredstva u cijelosti, isti neće imati pravo prijave na javni natječaj/poziv za narednu godinu.

(3) U slučaju iz prethodnog stavka, takva odredba mora biti istaknuta u javnom natječaju/pozivu.

**Članak 65.**

 (1) U slučaju određenih događanja (manifestacija, posebnih protokola i slično) organiziranih od strane Grada ili sličnih događanja kojima je Grad pokrovitelj, Korisnik financiranja dužan je odazvati se pozivu Grada ili organizatora događanja na sudjelovanje u tom događanju.

(2) Ako Korisnik financiranja iz neopravdanih razloga odbije sudjelovanje u događanju iz prethodnog stavka, Grad može obustaviti daljnju isplatu sredstava Korisniku financiranja i raskinuti ugovor o financiranju. Ukoliko je korisniku isplaćeno više od 2/3 sredstva, odnosno ako su mu isplaćena ugovorena sredstva u cijelosti, isti neće imati pravo prijave na javni natječaj/poziv za narednu godinu.

(3) U slučaju iz prethodnog stavka, takva odredba mora biti istaknuta u javnom natječaju/pozivu.

**Članak 66.**

 Na sva pitanja koja nisu uređena ovim Pravilnikom ili dokumentacijom javnog natječaja/poziva neposredno će se primjenjivati Zakon i Uredba.

**Članak 67.**

 Zadužuju se tijela iz članka 5. ovog Pravilnika za pripremu i provedbu javnih natječaja/poziva, da u roku od 30 dana od dana stupanja na snagu ovog Pravilnika, pripreme prijedloge natječajne dokumentacije definirane ovim Pravilnikom.

**Članak 68.**

Odredbe članka 13. stavak 3. i 4. ovog Pravilnika primjenjivati će se na javnom natječaju/pozivu za financiranjeprograma i projekata od interesa za opće dobro koje provode udruge od 2017. godine.

**Članak 69.**

Ovaj Pravilnik stupa na snagu prvog dana nakon objave u Službenom vjesniku Grada Novske.

KLASA: 402-03/15-01/3

URBROJ: 2176/04-03-15-1

Novska, 21. prosinca 2015.

 **GRADONAČELNIK**

 **mr. sc. Vlado Klasan**